Minen undertenigen willigen dienst be vor, lieben gnedigen herren. Sy ûch alzeit von mir be-
reitt und ouch den ûweren lieben gnedigen herren. Ich klagen ernstlich, ûwer erwirdikeitt,
das ûch wol ze wissen ist, dz ich ein knaben in ûwer statt ein jar oder meh han gehuott
by einem, heyssett Glewi Rorbach, der hett
mir
nu gar schälklich wortt verschriben und ouch en-
botten, sunderlich hatt er mir verschriben, er welle mir min kintt gann Byelnn an einen
juden versetzen. Dz dunkett mich gar unbillich und klagen es ouch ûwer erwirdikeitt
gar trûlich und erschlich, sunderlich wartt es sich schiken, dz Glewi zuo den Baden wz. Do
wartt es sich fiegen, daz ich mit Glewi wartt reden von des knaben wegen, ich welt in gern
in ein schuol legen, antwirtt Glewi, welt ich den knaben im lassen, er welt inn fruntlich
halten. Do fuortt ich den knaben gann Thun in Schillingss hus. Do wartt mir wider raten, ich
sôlt im den knaben nit lassen, wan er wer ein unrichtiger moensch. Dz vernam Glewi. Do
sprach er, er welt den knaben hann und welt im als guot tuon, als sim eigenen kintt. Do sprach
ich zuo im, wz er welt nemen zuo einem jar. Sprach er, er welt sin gar und gentzlich an mich
komen, und wa er dem knaben nit genuog tete, sôlte ich im nit geben. Ouch ist Glewi
by mir gesin, dz ist nu schier ein jar, do fragtt ich in oder er geltes bedôrffte oder welte,
so welt ich im geben. Sprach er, er er welt kein gelt, er und sin frow welten es verbaden.
Sytt males ist er aber hie gesin, do hiess ich inn v guldin nemen an einem von Grindelwalt,
des wz er wol contentus. Ouch gab sinem botten einen guldin von sinen wegen und do er nu
zuo dem nechsten hye wz vor pfingsten, do ich im dz glt gelt an den von grindelwalt stiess,
do gelobt er mir, den knaben ze schiken by sinen trûwen ann dem pfingst abent. Do
schikt ich minen knecht ann Kandersteg. Do kam der knab nit, gieng der knecht gan
Thun. Do sprach er, er welt den knaben selben han, byss daz ich in bezalti. Sytt malss
hatt er mir verschriben, er wel mir den knaben an ein juden setzen. Da bitten ich
ûwer erwidikeitt, dz ier mir dar in wellentt beholffen sin, kann ich dz jemer ûmb ir ûch
verdienen oder um die ûwernn, dz will ich gern tuon und wz byderbtt lûtt guott dunkt,
wz dz ich im sûlle geben, dz wil ich im gern geben. Ouch hann ich vernomen, der knab sy nit
ze schuol gangen, als er aber billich soelte und wz ich ûch da verschriben hann, dz will ich ouch
wol wissen. Datum anno Domini VII
Von mir Jost Schmid, ûwer trûwer
diener zuo allen zitten